b"\n_START_ARTICLE_\nFrancesc Almarche i V\xc3\xa1zquez\n_START_SECTION_\nBiografia\n_START_PARAGRAPH_\nVa n\xc3\xa0ixer al si d'una fam\xc3\xadlia d'humils artesans. Brillant als estudis i amb l'ajut de beques va aconseguir arribar a cursar Filosofia i Lletres a la Universitat de Val\xc3\xa8ncia, llicenciant-se amb la qualificaci\xc3\xb3 d'excel\xc2\xb7lent. Posteriorment es va traslladar a Madrid, on es va doctorar. Va ser professor de llat\xc3\xad i hist\xc3\xb2ria en diversos instituts i col\xc2\xb7legis de Val\xc3\xa8ncia._NEWLINE_A la seua ciutat natal va entrar en contacte amb l'historiador Roc Chab\xc3\xa0s, de qui sempre es consider\xc3\xa0 deixeble. El Marqu\xc3\xa8s del T\xc3\xbaria el va nomenar Secretari General de l'Exposici\xc3\xb3 Regional i Nacional de Val\xc3\xa8ncia._NEWLINE_Despr\xc3\xa9s d'unes primeres publicacions va presentar al primer Congr\xc3\xa9s d'Hist\xc3\xb2ria de la Corona d'Arag\xc3\xb3 l'estudi Ramon Muntaner, cronista dels reis d'Arag\xc3\xb3 (1910). L'any 1911 va accedir per oposici\xc3\xb3 al cos d'arxivers, bibliotecaris i arque\xc3\xb2legs, i va ser destinat a Terol. Va passar despr\xc3\xa9s a Castell\xc3\xb3 de la Plana, on es va fer c\xc3\xa0rrec de la Biblioteca Provincial, i on amb l'ajut de Ramon Huguet i Joan Baptista Carb\xc3\xb3 va crear el Museu Provincial. Tamb\xc3\xa9 va ser un assidu col\xc2\xb7laborador de la Societat Castellonenca de Cultura, publicant diversos treballs al seu Butllet\xc3\xad. Posteriorment ocuparia pla\xc3\xa7a a l'Arxiu del Regne de Val\xc3\xa8ncia i a l'arxiu de la Delegaci\xc3\xb3 d'Hisenda, ambd\xc3\xb3s a la ciutat de Val\xc3\xa8ncia._NEWLINE_Des de 1919 fins a la seua mort va ocupar la presid\xc3\xa8ncia de Lo Rat Penat, des d'on va impulsar la celebraci\xc3\xb3 de la festa de les Creus de Maig a la ciutat de Val\xc3\xa8ncia."